O angajată a Direcţiei de Drumuri şi Poduri Cluj spune că a fost înjurată şi lovită de un coleg de muncă. Este vorba despre un inginer care e propus să preia funcţia de director de investiții al instituţiei.

Femeia, șefă de serviciu în aceeași instituție, spune că, la intrarea în clădire, bărbatul i-a dat o palmă de a dat-o cu capul de uşă. A depus plângere la Poliţie, iar oamenii legii îl cercetează pe agresor. Între timp, o comisie internă a Direcţiei de Drumuri face propria anchetă.

„Este o comisie care va cerceta chestia asta și vom vedea când se va termina cercetarea. Eu am instituit o comisie exact în ziua respectivă când s-a întâmplat incidentul. Ca și comportament, dacă se va dovedi că e așa nu se acceptă”, spune Radu Ilie Băruţă, director general regional DRDP Cluj.